
  doc. JUDr. Radoslav Procházka, PhD., JSD.

Predmet tohto stanoviska je vymedzený zadaním Združenia zdravotných poisťovní Slovenskej republiky (ďalej len „ZZPSR“) – týka sa súladu niektorých častí návrhov noviel zákona o zdravotnom poistení a zákona o zdravotných poisťovniach s relevantnými ustanoveniami Ústavy Slovenskej republiky (ďalej aj „ústava“), acquis communautaire a medzinárodných dohôd o vzájomnej ochrane investícií, ktoré Slovenská republika (ďalej len „SR“) uzavrela s vybranými štátmi, vychádzajúc pritom z tých znení návrhov noviel, ktoré boli predložené na rokovanie Legislatívnej rady vlády Slovenskej republiky dňa 10. apríla 2007. 

Účelom tohto stanoviska je ponúknuť komplementárnu perspektívu k dosiaľ prezentovaným stanoviskám, t. j. obohatiť existujúce príspevky do verejnej polemiky o niektoré vlastné závery, prípadne akcentovať iné argumentačné východiská. Toto stanovisko teda nepredstavuje ucelený návrh podania pre účely akéhokoľvek konania, a slúži výlučne pre potreby ZZPSR.
A. Vnútroštátny kontext
I. Povinné poistenie niektorých osôb v určených zdravotných poisťovniach

1.1
Skutkový stav


Podľa ustanovení § 7 zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov v znení účinnom ku dňu predloženia tohto stanoviska (ďalej aj „zákon č. 580/2004 Z. z.” alebo „zákon o zdravotnom poistení”) má poistenec právo podať prihlášku v poisťovni, ktorú si vybral (ods. 1). Ustanovenia § 7 ods. 2 a 3 ustanovujú spôsob, akým môže poistenec zmeniť zdravotnú poisťovňu a ods. 4 ustanovuje povinnosť vrátiť preukaz poistenca pri zmene zdravotnej poisťovne. Ak abstrahujeme od možnosti meniť zdravotnú poisťovňu len raz ročne, tak podľa platného právneho stavu neexistuje štátna direktíva vo forme povinnosti určitých osôb, resp. skupín osôb byť poistený v konkrétnej zdravotnej poisťovni.


Ministerstvo zdravotníctva Slovenskej republiky (ďalej len „ministerstvo zdravotníctva“) navrhuje v návrhu novely zákona č. 580/2004 Z. z. zmeniť okrem iných aj ustanovenie § 7 a zaviesť zákonné výnimky z možnosti voľby zdravotnej poisťovne poistencom. Tieto zákonné výnimky je možné rozdeliť do dvoch skupín. 


Poistenec, ktorý je v štátnozamestnaneckom alebo služobnom pomere v
· Ozbrojených silách Slovenskej republiky, 

· Policajnom zbore,

· Slovenskej informačnej službe,

· Národnom bezpečnostnom úrade,

· Zbore väzenskej a justičnej stráže,

· Železničnej polícii,

· Hasičskom a záchrannom zbore,

· Colnej správe. 

musí byť povinne poistený v Spoločnej zdravotnej poisťovni, a to odo dňa vzniku jeho štátnozamestnaneckého alebo služobného pomeru v predmetných orgánoch. 


Poistenec, ktorý je 

· štátny zamestnanec v štátnozamestnaneckom pomere podľa osobitného zákona, 

· ústavný činiteľ, 
· verejný ochranca práv,

· poslanec Európskeho parlamentu, ktorý bol zvolený za SR, 
· prokurátor, 

· sudca 

· poistencom za ktorého platí poistné štát, podľa § 11 ods. 8
· písm. a) – nezaopatrené dieťa, 

· písm. b) - fyzická osoba, ktorá poberá dôchodok, okrem poberateľa vdovského dôchodku, vdoveckého dôchodku a sirotského dôchodku alebo dôchodok z výsluhového zabezpečenia policajtov a vojakov alebo dôchodok z cudziny, alebo dôchodok z iného členského štátu a nie je zdravotne poistená v tomto členskom štáte,  

· písm. d) – fyzická osoba, ktorá dosiahla dôchodkový vek a ktorej nevznikol nárok na dôchodok, 

· písm. e) – fyzická osoba, ktorá je invalidná a nevznikol jej nárok na invalidný dôchodok, 

· písm. f) – fyzická osoba, ktorá je vo väzbe alebo vo výkone trestu odňatia slobody, 

· písm. g) – fyzická osoba, ktorej sa poskytuje starostlivosť v zariadení, v ktorom je umiestnená na základe rozhodnutia súdu, alebo v zariadení sociálnych služieb celoročne, 

· písm. h) – zahraničný študent, 

· písm. r) – fyzická osoba, ktorá má priznané postavenie azylanta
· písm. s) – fyzická osoba, ktorá vykonáva pracovnú činnosť pre cirkevné, rehoľné a charitatívne spoločenstvo a nemá z tejto alebo z inej činnosti príjem okrem vyňatých príjmov,

a nie je súčasne zamestnanec alebo samostatne zárobkovo činná osoba, s výnimkou osôb povinne poistených v Spoločnej zdravotnej poisťovni, musí byť povinne poistený vo Všeobecnej zdravotnej poisťovni alebo v Spoločnej zdravotnej poisťovni. Predmetná povinnosť sa nevťahuje na nezaopatrených rodinných príslušníkov osôb, ktorí sú zamestnancami podľa Nariadenia Rady (EHS) č. 1408/71 a Nariadenia Rady (EHS) č. 574/72.


Uvedenými zákonnými výnimkami sa teda osobám, resp. skupinám osôb vyššie uvedeným odníme možnosť voľby zdravotnej poisťovne a na základe vzniku konkrétnej právnej skutočnosti im vznikne povinnosť podať prihlášku do zdravotnej poisťovne, v ktorej majú byť zo zákona poistení. Nadväzne na túto zmenu sa v prechodných ustanoveniach ukladá povinnosť poistencom, ktorí by mali byť povinne poistení v Spoločnej zdravotnej poisťovni alebo Všeobecnej zdravotnej poisťovni a ku dňu účinnosti predmetnej novely nie sú v týchto poisťovniach poistení, podať prihlášku do ich „povinnej“ poisťovne. Zavedenie povinnej poisťovne pre určité osoby, resp. okruh osôb je teda spôsobilé vyvolať dva typy implikácií – v závislosti od konkrétnych okolností buď (i) obmedzuje slobodný výber poisťovne pro futuro (v situácii, keď poistenec je v čase vzniku zákonnej povinnosti už poistený v príslušnej poisťovni, resp. v budúcnosti splní podmienku povinného poistenia v nej) alebo (ii) ex lege ruší konkrétne poistné vzťahy (v situácii, keď poistenec je poistený v inej ako „povinnej“ poisťovni).
1. 2
Relevantné ústavné a zákonné východiská

Ustanovenie čl. 1 ods. 1 ústavy ustanovuje všeobecný princíp právneho štátu, ktorého znakom je podľa Ústavného súdu Slovenskej republiky (ďalej aj „ústavný súd“)  aj „požiadavka  (princíp) právnej  istoty a  ochrany dôvery občanov v právny   poriadok,  súčasťou   čoho  je   i  zákaz   spätného (retroaktívneho)   pôsobenia  právnych   predpisov,  resp.  ich ustanovení” (PL. ÚS 36/95). Zákaz retroaktivity ako súčasť princípu právnej istoty je etablovanou súčasťou ustálenej judikatúry ústavného súdu, ktorej podrobný rozbor na tomto mieste by bol nadbytočný. Rovnako to platí aj vo vzťahu k deleniu retroaktivity na priamu a nepriamu, preto na ilustráciu, ako pars pro toto, uvádzame len jedno rozhodnutie ústavného súdu, v zmysle ktorého „pravá retroaktivita zákona predpokladá, že zákon dodatočne a pozmeňujúco zasahuje do už právne uzavretých minulých skutkových a právnych stavov (práv alebo povinností). Nepravá retroaktivita znamená, že neskorší zákon pôsobí na ešte neuzavreté vecné stavy a právne vzťahy. Neskorší zákon uzná skutkové podstaty alebo právne skutočnosti, ktoré vznikli počas účinnosti skoršieho zákona, súčasne však prináša určité zmeny právnych následkov, ktoré s nimi súvisia, pokiaľ tieto právne následky v čase nadobudnutia účinnosti tohto nového zákona ešte nenastali.“ (PL. ÚS 3/00).

Bez ohľadu na kvalifikáciu retroaktivity v dichotómii pravá/nepravá platí, že neskoršia právna úprava by nadobudnuté práva nemala ani rušiť, ani zhoršovať, ale len – a pro futuro – zlepšovať (mutatis mutandis, PL. ÚS 38/99), pričom nikomu nemožno odňať jeho riadnym spôsobom nadobudnuté práva na základe neskoršie vydaného právneho predpisu (PL. ÚS 16/95). Zároveň platí, že „subjekty právnych vzťahov by mali mať istotu, že tie právne úkony, ktoré boli uzavreté v súlade s právnou úpravou platnou v čase ich uzavretia, nebudú neskoršou právnou úpravou kvalifikované spôsobom, ktorý môže viesť až k strate ich právnej účinnosti” (PL. ÚS 38/99).


Ustanovenie čl. 12 ods. 1 ústavy ustanovuje zásadu rovnosti ľudí v dôstojnosti a v právach a čl. 12 ods. 2 ústavy zabezpečuje univerzálnosť rovnosť v základných právach a slobodách všetkých, a to bez ohľadu na odlišnosti spočívajúce v ich osobe a postavení. Odlišnosti, ktoré ústava vo vzťahu k zachovaniu rovnosti v základných právach a slobodách výslovne pomenúva, sa týkajú pohlavia, farby pleti, jazyka, viery a náboženstva, politického či iného zmýšľania, národného alebo sociálneho pôvodu, príslušnosti k národnosti alebo etnickej skupine, majetku, rodu alebo iného postavenia. Jednotlivé skutočnosti, ktoré môžu byť dôvodom prirodzenej nerovnosti ľudí, sú v ústave upravené demonštratívne a dávajú priestor na to, aby nikto nemohol byť z týchto dôvodov poškodzovaný, zvýhodňovaný alebo znevýhodňovaný. Ustanovenie čl. 12 ods. 2 ústavy upravuje zákaz diskriminácie (poškodzovanie alebo znevýhodňovanie), ako aj zákaz preferencie (zvýhodňovanie) v prístupe ku konkrétnemu základnému právu alebo slobode, t.j. zakazuje kohokoľvek z(ne)výhodniť v spojení so základnými právami a slobodami. Pritom platí, že „ustanovenie čl. 12 ods. 2 ústavy má všeobecný, deklaratórny charakter a nie charakter základného ľudského práva a slobody. Jeho použitia sa možno dovolávať len v spojitosti s ochranou konkrétnych základných práv a slobôd uvedených v ústave.“ (I. ÚS 17/99).

Podľa čl. 13 ods. 4 ústavy, pri obmedzovaní základných práv a slobôd sa musí dbať na ich podstatu a zmysel. Takéto obmedzenia sa môžu použiť len na ustanovený cieľ. Ustanovenie čl. 13 ods. 4 ústavy predstavuje ústavné zakotvenie princípu proporcionality pri obmedzovaní základných práv. Zachovanie princípu proporcionality predpokladá, že k zásahu do základného práva alebo slobody príde iba (i) na účel realizácie niektorého z legitímnych cieľov, a (ii) v miere, ktorá je pre takúto realizáciu nevyhnutná. Inými slovami, zvolené nástroje obmedzenia základného práva musia jednak sledovať prípustný cieľ a jednak musia byť tomuto cieľu primerané. V osobitných prípadoch ústava výslovne špecifikuje prípustné dôvody obmedzenia, medzi takéto dôvody qua legitímne ciele však vo všeobecnosti patrí buď ochrana iného základného práva alebo slobody alebo ochrana verejného záujmu v niektorej z jeho rozmanitých podôb. Platí pritom, že „rovnováha verejného a súkromného  záujmu je  dôležitým kritériom pre určovanie primeranosti  obmedzenia každého základného práva a slobody“ (PL. ÚS 7/96).
Podľa čl. 20 ods. 1 ústavy, každý má právo vlastniť majetok. Vlastnícke právo všetkých vlastníkov má rovnaký zákonný obsah a ochranu. Pojem „majetok“ je pritom potrebné vykladať vo všeobecnosti ako súhrn hodnôt oceniteľných peniazmi, tvoria ho teda nielen veci, ale aj majetkové práva, pohľadávky a nehmotný majetok. V zmysle judikatúry k ochrane práva podľa čl. 20 ods. 1 ústavy tento článok chráni nielen majetok existujúci, ale aj majetkové hodnoty a pohľadávky, ak existuje legitímna nádej na ich zhmotnenie.

Podľa čl. 35 ústavy každý má právo na slobodnú voľbu povolania a prípravu naň, ako aj právo podnikať a uskutočňovať inú zárobkovú činnosť (ods. 1). Zákon môže ustanoviť podmienky a obmedzenia výkonu určitých povolaní alebo činností (ods. 2). 

Podľa čl. 40 ústavy, každý má právo na ochranu zdravia. Na základe zdravotného poistenia majú občania právo na bezplatnú zdravotnú starostlivosť a na zdravotnícke pomôcky za podmienok, ktoré ustanoví zákon. Ustanovenie čl. 40 ústavy, ani iné jej ustanovenie, nezakotvuje ústavné právo na slobodný výber zdravotnej poisťovne. Avšak, ako vyplýva z čl. 40 ústavy, právo na bezplatnú zdravotnú starostlivosť a zdravotnícke pomôcky je podmienené existenciou zdravotného poistenia, pričom tak rozsah tohto práva, ako aj podmienky jeho uplatnenia a výkonu sú predmetom zákonnej úpravy. Zákonná úprava zdravotného poistenia a zdravotnej starostlivosti tak, ako je v súčasnosti koncipovaná (a novely zákonov, ktoré sú predmetom posúdenia v tomto stanovisku, systém v tejto časti nemenia), umožňuje diferenciáciu tak v rozsahu, ako aj v dostupnosti zdravotnej starostlivosti, a to (aj) v súvislosti s výberom zdravotnej poisťovne. 
Pod diferenciáciou v rozsahu zdravotnej starostlivosti máme na mysli najmä skutočnosť, že zákon zdravotnej poisťovni nezakazuje uhrádzať zdravotnú starostlivosť aj nad rámec zákonom ustanoveného minimálneho štandardu – túto možnosť upravuje napríklad § 42 ods. 5 a 6 zákona č. 577/2004 Z. z. v znení neskorších predpisov. Diferenciáciou v dostupnosti máme na mysli fakt, že zdravotná starostlivosť nie je poskytovaná poisťovňami, ale poskytovateľmi zdravotnej starostlivosti a zabezpečenie väčšej dostupnosti pre poistenca konkrétnej poisťovne je v dispozícii poisťovne a úmerné počtu poskytovateľov, s ktorými má uzatvorenú zmluvu. Inými slovami, uplatnenie slobodnej voľby poisťovne je v praktickej aplikácii spôsobilé ovplyvniť výkon práva podľa čl. 40 ústavy. Obmedzenie, resp. zánik možnosti voľby zdravotnej poisťovne preto pre poistenca v konečnom dôsledku môže, napriek skutočnosti, že zákon garantuje identické prahové úrovne pokrytia, de facto znamenať nižšiu kvalitu a/alebo obmedzenejšie podmienky pre výkon jeho práva podľa čl. 40 ústavy. Na základe uvedeného zastávame názor, že právo na slobodný výber zdravotnej poisťovne síce nie je ústavným právom per se, v kontexte fungovania systému zdravotného poistenia, účasť v ktorom je podmienkou uplatnenia práva podľa čl. 40 druhá veta ústavy, však výber poisťovne môže byť relevantným faktorom determinujúcim kvalitu jeho výkonu.
1. 3 
Aplikácia relevantných ústavných a zákonných východísk na skutkový stav

1. 3. 1 Zákaz retroaktivity


Bez ohľadu na klasifikáciu spätnej pôsobnosti predmetnej úpravy ako pravej alebo nepravej retroaktivity je zrejmé, že v prípade prijatia posudzovanej právnej úpravy dôjde k zásahu do už existujúcich vzťahov medzi poistencami a poisťovňami a tiež do vzťahov medzi poisťovňami a poskytovateľmi zdravotnej starostlivosti. Námietka retroaktivity sa pritom vzťahuje  nielen na práva poistencov, ale aj na legitímne očakávania a právnu istotu zdravotných poisťovní a na práva poskytovateľov zdravotnej starostlivosti. Pri posudzovaní zákonného obmedzenia výberu zdravotnej poisťovne je potrebné vychádzať aj zo skutočnosti, že tzv. pluralita zdravotných poisťovní a slobodný výber zdravotnej poisťovne je zakotvený v právnom poriadku SR od 1. januára 1995 (s určitými výnimkami, týkajúcimi sa osôb v tzv. silových zložkách do schválenia zdravotníckej reformy, úplne od účinnosti zákona č. 580/2004 Z. z.). V zásade však veľkej časti osôb, ktoré majú byť podľa navrhovanej právnej úpravy poistené povinne v Spoločnej zdravotnej poisťovni či Všeobecnej zdravotnej poisťovni, platná právna úprava priznáva právo výberu zdravotnej poisťovne už vyše 12 rokov. Rovnako zdravotné poisťovne vyše 12 rokov disponovali „zárukou“ stabilnej právnej úpravy, podľa ktorej k „strate“ právneho vzťahu s konkrétnym poistencom v prospech inej poisťovne mohlo v zásade dôjsť len v prípade, ak sa tento rozhodol vlastným prejavom vôle poisťovňu zmeniť. Je teda možné konštatovať, že navrhovaná právna úprava predstavuje zásadnú zmenu dlhodobo stabilného právneho stavu.

Je prirodzené, že pri prijímaní novej právnej úpravy dochádza ku konfliktu s úpravou dovtedajšou. V tejto súvislosti ústavný súd vyslovil, že „časový konflikt právnych úprav je spojený v každom prípade so zásahom do princípov rovnosti a ochrany dôvery občana v právo. Posudzovanie tohto konfliktu intertemporality by sa malo riadiť hľadiskom proporcionality a malo by viesť k záveru o takom spôsobe legislatívneho riešenia časového stretu právnych úprav, ktoré by nenarušilo princíp právnej istoty, ako ani princíp rovnosti, ale ich primeraným spôsobom vyvažovalo.“ (PL. ÚS 25/05). Vychádzajúc z citovaného rozhodnutia, pri časovom konflikte dvoch právnych úprav sa má zvoliť legislatívne riešenie rešpektujúce a vyvažujúce princíp právnej istoty s princípom rovnosti. Bežným legislatívno-technickým nástrojom takéhoto riešenia sú prechodné ustanovenia, ktoré predmetné princípy zohľadňujú a časový konflikt právnych úprav riešia. Zastávame názor, že aj napriek existencii prechodných ustanovení nie je v tomto prípade vyriešený konflikt medzi princípom právnej istoty a princípom rovnosti pri materiálnej kolízii skoršej a neskoršej právnej úpravy, ale že dochádza k ústavne neprípustnému zásahu dokonca do oboch týchto princípov. 


Z hľadiska princípu právnej istoty sa javí ako nepochybné, že navrhovaná právna úprava bez legitímneho dôvodu zasahuje do existujúcich právnych vzťahov v neprospech ich účastníkov, a to nielen poisťovní a poskytovateľov zdravotnej starostlivosti, ale prinajmenšom v rovnakom rozsahu aj poistencov. Vo vzťahu k zdravotným poisťovniam a poistencom platí, že ich dôvera v stabilný právny stav a ich legitímne očakávania s tým spojené (zhmotnenie majetkových hodnôt podmienené dispozíciou s poistným kmeňom poisťovne, resp. výber poisťovne a s ním spojená kvalita prístupu k právu podľa čl. 40 ústavy) sú sklamané, pričom zásah do princípu právnej istoty nie je odôvodniteľný žiadnym legitímnym cieľom, resp. nie je primeraný ani vo vzťahu k tým cieľom, ktoré navrhovateľ deklaruje ako účel úpravy (k tomu bližšie bod 1. 3. 2 a 1. 3. 3). Analogicky to platí aj vo vzťahu k poskytovateľom zdravotnej starostlivosti, pričom v ich prípade je zásah do princípu právnej istoty ešte zrejmejší, keďže navrhovaná zmena má potenciál priamo poškodiť ich práva a negovať ich legitímne očakávania vo vzťahu k už „zazmluvneným“ objemom zdravotnej starostlivosti pre jednotlivé poisťovne vo vzťahu k „odnímaným“ častiam poistného kmeňa. V skratke, navrhovaná úprava zbavuje dotknuté subjekty istoty, že „tie právne úkony, ktoré boli uzavreté v súlade s právnou úpravou platnou v čase ich uzavretia, nebudú neskoršou právnou úpravou kvalifikované spôsobom, ktorý môže viesť až k strate ich právnej účinnosti” (PL. ÚS 38/99).
V otázke princípu rovnosti platí, že platná právna úprava (slobodný výber poisťovne) zakladá stav formálnej rovnosti všetkých poistencov, keď každému z nich umožňuje vlastnou voľbou aspoň čiastočne ovplyvniť kvalitu výkonu základného práva podľa čl. 40 ústavy. Navrhovaná právna úprava by tento stav zmenila a v prístupe k faktorom, determinujúcim realizáciu práva podľa čl. 40 ústavy, by zaviedla zvýhodnenie jednej skupiny pred inými skupinami, resp. vice versa. Jediným identifikovateľným kritériom, na základe ktorého by malo dôjsť k nahradeniu rovnakého prístupu nerovnakým prístupom je povaha subjektu, ktorý za príslušných poistencov odvádza poistné. Takéto kritérium neobstojí vecne, a nepredstavuje ani legitímny dôvod pre rozlišovanie (bližšie pozri bod 1. 3. 2). 

Z dôvodov vyššie uvedených zastávame názor, že navrhovaná právna úprava je retroaktívna a neprípustným spôsobom narúša právnu istotu, založenú na dôvere v dlhodobo stabilný právny stav, v neprospech dotknutých subjektov mení podmienky pre výkon ich základného práva podľa čl. 40 ústavy a zakladá takú nerovnosť v postavení poistencov, pre ktorú absentuje akýkoľvek legitímny dôvod. 

1. 3. 2 Rovnosť v prístupe k právu podľa čl. 40 ústavy


Základným právom, v spojení s ktorým by bolo možné namietať porušenie čl. 12 ods. 1 a 2 ústavy, je právo na ochranu zdravia, resp. na bezplatnú zdravotnú starostlivosť a zdravotnícke pomôcky podľa čl. 40 ústavy, ktorého je v zmysle čl. 51 ods. 1 ústavy možné domáhať sa len v rámci tzv. vykonávacích zákonov. Vykonanie tohto práva v podobe zákonnej úpravy predstavuje zákon č. 580/2004 Z. z., v tomto prípade v znení navrhovanej zmeny, ktorou sa obmedzí slobodná voľba zdravotnej poisťovne.

Ako uvádzame v časti 1. 2, podľa našej mienky ústava nezakotvuje právo na slobodný výber zdravotnej poisťovne. V kontexte systémových súradníc právnej úpravy vykonávajúcej čl. 40 ústavy však výber poisťovne je relevantným faktorom, spôsobilým priamo ovplyvniť kvalitu výkonu základného práva podľa čl. 40 ústavy. Z uvedeného vyplýva, že obmedzenie výberu zdravotnej poisťovne pre určité osoby, resp. skupinu osôb má potenciál znevýhodniť tieto osoby, resp. skupinu osôb v prístupe k základnému právu podľa čl. 40 ústavy a tým vytvoriť dvojaký režim v podmienkach jeho výkonu. Ústavný súd v spojitosti s prístupom k voleným a iným verejným funkciám (ako základnému právu podľa čl. 30 ods. 4 ústavy) vyslovil vo svojom náleze PL. ÚS 19/98, že „právnym predpisom akejkoľvek právnej sily, ale ani aplikačnou praxou orgánov verejnej správy nemožno zvýhodňovať alebo znevýhodňovať niektoré skupiny občanov oproti iným skupinám v možnostiach ich prístupu k voleným a iným verejným funkciám z dôvodu rasy, jazyka, viery a náboženstva, politického a iného verejného zmýšľania, národného alebo sociálneho pôvodu, príslušnosti k národnostnej alebo etnickej menšine, k majetku a postaveniu a pod.“  Analogicky to platí aj pre prístup k akýmkoľvek iným ústavou garantovaným základným právam a slobodám, vrátane základného práva podľa čl. 40 ústavy. 

Odlišnosť poistencov, na ktorých sa bude vzťahovať povinné poistenie v jednej z dvoch zdravotných poisťovní, od iných poistencov spočíva v dvoch kategóriách skutočností – buď (i) ide o osoby vykonávajúce činnosť, funkciu či zamestnanie, kde je ich zamestnávateľom de facto štát (na účely tejto časti ďalej ako „zamestnanci štátu“), alebo (ii) ide o osoby podľa § 11 ods. 8 písmeno a), b), d), e), f), g), h), r) a s) zákona č. 580/2004 Z. z. (na účely tejto časti ďalej ako „poistenci štátu“). 

Kategóriu osôb nazvaných ako zamestnanci štátu nemožno podľa nášho názoru subsumovať pod často používaný pojem „poistenec štátu“, pretože štát, resp. jednotlivé jeho orgány sú zamestnávateľmi týchto osôb rovnako ako ktorýkoľvek iný zamestnávateľ a štát platí odvody na zdravotné poistenie len z toho dôvodu, že vystupuje v pozícii zamestnávateľa a platí ich zo mzdy, resp. platu či inej odmeny, ktorú týmto osobám vypláca (abstrahujme od osobitného druhu „pracovného pomeru“ v prípade napríklad ústavných činiteľov – na tieto účely sú príslušné špecifiká bez osobitného právneho významu). Druhú skupinu, nazvanú ako poistenci štátu, tvoria tzv. ekonomicky neaktívne osoby. Fakt, že za nich platí do systému zdravotného poistenia poistné štát, je vo svojej podstate určitý spôsob štátnej subvencie celého systému zdravotného poistenia.

Ak je v právnom predpise zakotvené odlišné zaobchádzanie s rôznymi kategóriami osôb, musí existovať objektívny rozumný dôvod pre takúto diferenciáciu a, v prípade, že existuje legitímny cieľ, musia byť nástroje jeho realizácie tomuto cieľu primerané. Ak vychádzame z faktu, že výber zdravotnej poisťovne má v praktickej aplikácii potenciál ovplyvniť kvalitu výkonu práva podľa čl. 40 ústavy, potom odňatie možnosti výberu poisťovne a tým potenciálne znevýhodnenie určitých osôb pri prístupe k, resp. realizácii ich základného práva musí byť objektívne odôvodnené legitímnym cieľom, resp. jeho primeranou realizáciou.
Právne postavenie platiteľa poistného, napriek tomu, že ide o štát, nemôže z povahy veci predstavovať legitímne kritérium diferenciácie v prístupe k základnému právu vytváraním dvoch kategórií poistencov. Uvádzané ciele, ktorými majú byť (i) kontrola verejných prostriedkov, ktoré reálne „platí“ štát a (ii) osobitná zdravotná starostlivosť či (iii) osobitná ochrana osobných údajov, nespĺňajú kritériá legitimity, resp. proporcionality. Každý jeden z týchto cieľov je možné dosiahnuť aj prostriedkami, ktoré nebudú predstavovať znevýhodnenie pri realizácii základného práva podľa čl. 40 ústavy – nehovoriac o tom, že osobitná zdravotná starostlivosť ani osobitná ochrana osobných údajov sa nedosiahne a priori povinným poistením v konkrétnej poisťovni, ale len konkrétnymi opatreniami, ktoré je možné na úrovni regulácie činnosti poisťovní prijať aj bez obmedzenia ich slobodného výberu (a ktoré navyše v návrhoch zmien právnej úpravy absentujú). Ak ide o kontrolu verejných prostriedkov, tak podľa platného právneho stavu, ktorý sa nenavrhuje meniť, sú verejnými prostriedkami aj prostriedky, s ktorými hospodária subjekty verejnej správy, teda aj zdravotné poisťovne (pozri § 2 písm. a) v spojení s § 3 ods. 1 písm. c), resp. ods. 2 posledná veta zákona č. 523/2004 Z. z.). Verejnými prostriedkami teda nie sú len prostriedky, ktoré do systému zdravotného poistenia platí štát (bez ohľadu na dôvod) a preto tento cieľ de facto zostáva len v podobe deklarácie a v praxi sa nezrealizuje. Mechanizmy kontroly hospodárenia s prostriedkami v systéme zdravotného poistenia existujú aj dnes a sú vo veľkej miere v gescii orgánu štátu, či už Úradu pre dohľad nad zdravotnou starostlivosťou alebo v niektorých prípadoch Najvyššieho kontrolného úradu. Mechanizmy kontroly zahŕňajú aj pravidlá obchodného práva, ktoré pomerne striktne regulujú (aj) hospodárenie akciovej spoločnosti – teda aj zdravotných poisťovní. 

Na základe uvedeného zastávame názor, že povinným poistením určitých osôb, resp. skupiny osôb v dvoch zdravotných poisťovniach dochádza k porušeniu princípu rovnosti a k diskriminácii v prístupe k základnému právu podľa čl. 40 ústavy, pričom nerovnosť, ktorú navrhovaná právna úprava zakladá, sa neopiera o žiadny naliehavý dôvod verejného záujmu a preto pre ňu chýba nevyhnutná ústavná opora. Odhliadnuc od uvedeného, posudzovaná právna úprava svoj deklarovaný účel realizuje prostriedkami, ktoré nie sú ani vhodné ani nevyhnutné a preto ich nie je možné považovať za primerané.
1. 3. 3 Princíp proporcionality v spojení s vlastníckym právom a právom na podnikanie
V zmysle zákonnej definície, zavedenej v podobe legislatívnej skratky v § 61 ods. 1 zákona č. 581/2004 Z. z., je poistným kmeňom súbor potvrdených prihlášok na verejné zdravotné poistenie. Pojem poistného kmeňa preto ani gramaticky, ani systematicky, ani teleologicky nemožno vykladať v doslovnom, takpovediac fyzickom význame, t. j. ako súbor konkrétnych fyzických osôb. Poistný kmeň je tvorený konkrétnymi právnymi skutočnosťami, vznikajúcimi pri splnení dvoch kumulatívnych predpokladov: podania prihlášky a jej potvrdenia. Tieto právne skutočnosti vyplývajú z konkrétnych právnych úkonov (podanie prihlášky poistencom a jej potvrdenie poisťovňou) a vyvolávajú konkrétne normatívne účinky, t. j. zakladajú tzv. poistný vzťah, majúci povahu kvázi zmuvného vzťahu.
 Inými slovami, zatiaľ čo konkrétny poistenec ako fyzická osoba „vzniká“ narodením a nijako nemôže byť predmetom vlastníckeho práva, jeho účasť v poistnom kmeni vzniká v dôsledku výslovných a vo svojej forme i obsahu určitých prejavov vôle tak poistencov, ako aj poisťovní a má povahu hodnoty, spôsobilej predstavovať predmet vlastníckeho práva. Jednoznačne o tom svedčí predovšetkým zákonom zavedená možnosť prevodu poistného kmeňa, rovnaký interpretačný a aplikačný efekt však má aj skutočnosť, že práve a len v dôsledku dispozície s poistným kmeňom vzniká poisťovni zákonný nárok napríklad na poistné odvody príslušného poistenca, t. j. na hodnoty s konkrétnym finančným vyjadrením.
Predmetom ústavnej ochrany teda nie je – a z povahy veci nemôže byť – dispozícia s poistencom ako osobou, ale účinky, ktoré predpokladá priamo zákon a ktoré spočívajú vo vzniku hodnôt majetkovej povahy. Majetok resp. predmet vlastníckeho práva, ktorého by sa ochrana podľa čl. 20 ods. 1 ústavy mohla v tomto prípade týkať, preto tvoria (i) očakávania zdravotnej poisťovne vo vzťahu k majetkovým hodnotám, ktoré by vznikli vo vzťahu k odňatej časti poistného kmeňa a ktorých zhmotnenie mohli poisťovne legitímne predpokladať, ako aj (ii) legitímne očakávania na strane poskytovateľov zdravotnej starostlivosti, ktorý s týmito poisťovňami uzatvorili zmluvy na určitý „objem“ zdravotnej starostlivosti. Pod pojmom „majetkové hodnoty“ je možné rozumieť v zásade odvody poistného a prostriedky z prerozdelenia poistného (na strane poisťovní), resp. „zazmluvnený“ rozsah zdravotnej starostlivosti spojený s jej úhradou a teda príjmom (na strane poskytovateľov zdravotnej starostlivosti). Zásah či obmedzenie predmetného základného práva spočíva v právnej úprave, ktorá tieto legitímne očakávania odníma, pretože odníma poisťovni poistný kmeň ako nevyhnutnú podmienku, na ktorú sa zhmotnenie legitímne očakávaných majetkových hodnôt viaže a bez ktorej z povahy veci k takémuto zhmotneniu dôjsť nemôže – rovnako to platí vo vzťahu k poskytovateľom zdravotnej starostlivosti.
Zastávame názor, že v tomto prípade ide o zásah do ústavného práva vlastniť majetok podľa čl. 20 ods. 1 ústavy – vyššie popísané legitímne očakávania chápeme ako súčasť práva vlastniť majetok, resp. v tomto prípade nadobúdať vlastníctvo k majetku (ako to vyplýva z judikatúry Európskeho súdu pre ľudské práva k čl. 1 Protokolu č. 1 k Dohovoru o ochrane ľudských práv a základných slobôd a aj judikatúry ústavného súdu k čl. 20 – pozri napríklad III. ÚS 60/04). Z tohto dôvodu sa na odňatie poistného kmeňa a tým vyvolaný zásah do legitímnych očakávaní vzťahujú podmienky, obsiahnuté jednak v čl. 20 ods. 1 ústavy (rovnaký zákonný obsah a ochrana vlastníckeho práva) a tiež podmienky vyplývajúce z ustanovenia čl. 13 ods. 4 ústavy ako explicitného vyjadrenia princípu proporcionality vo vzťahu k obmedzeniu základných práv a slobôd.
Vo vzťahu k právu podnikať považujeme za podstatné určiť, či sa ochrana podľa čl. 35 ods. 1 ústavy vzťahuje aj na zdravotné poisťovne. Vychádzajúc z faktu, že ústavné pojmy majú autonómny obsah, ktorý zákonodarca nemôže definovať podľa vlastnej ľubovôle, je podľa nášho názoru možné vztiahnuť ochranu podľa čl. 35 ods. 1 ústavy aj na zdravotné poisťovne, keďže ide o obchodné spoločnosti, ktoré sú v zmysle platnej právnej úpravy obchodného práva podnikateľmi (§ 2 ods. 2 Obchodného zákonníka) a ich činnosť vykazuje znaky hospodárskej činnosti, vrátane tvorby a používania zisku. V tejto súvislosti nie je bez významu ustálená judikatúra ústavného súdu,  v zmysle ktorej „právo podnikať je ústavnou zárukou slobody výkonu hospodárskej činnosti podľa zváženia. Toto právo je priznané každej osobe. Prostredníctvom práva na podnikanie sa zaručuje možnosť vykonávať hospodársku činnosť tam, kde existuje ekonomická konkurencia, ako aj tam, kde ekonomická konkurencia neexistuje” (PL. ÚS 7/96 a mutatis mutandis napríklad aj II. ÚS 70/97 alebo I. ÚS 55/00). Zastávame preto názor, že bez ohľadu na účel, na ktorý boli zdravotné poisťovne založené, požívajú ochranu podľa čl. 35 ods. 1 ústavy, zvlášť v situácii, keď ich činnosť, ktorá má podliehať ústavnej ochrane, vykazuje známky hospodárskej činnosti. Odhliadnuc od aspektov ratione materiae, javí sa nám ako zrejmé, že ratione personae by podnikatelia takpovediac z povahy veci nemali byť vylúčení z normatívneho rádiusu ústavného práva na podnikanie. 
Zásah do práva podľa čl. 35 ods. 1 ústavy je možné vidieť v skutočnosti, že navrhovaná právna úprava vylučuje prístup niektorých zdravotných poisťovní k podstatnej časti trhu v oblasti zdravotného poistenia, čím pre ne bezpochyby obmedzuje priestor pre pôsobenie na tomto trhu.

Pri posúdení možného rozporu s ústavne konformným spôsobom obmedzenia základného práva podľa čl. 20 ods. 1 ústavy a/alebo čl. 35 ods. 1 ústavy je teda potrebné posúdiť, či (i) ide o obmedzenie, ktoré sleduje legitímny cieľ a ak áno, či (ii) je uskutočnené primeranými prostriedkami, t.j. či je dodržaný princíp proporcionality. 
Na základe odôvodnenia k navrhovanej právnej úprave je možné dospieť k záveru, že navrhovateľ za legitímne ciele považuje (i) ochranu verejného záujmu, ktorý identifikuje v zvýšenej kontrole prostriedkov, ktoré do systému zdravotného poistenia platí štát, (ii) ochranu osobných údajov niektorých povinne poistených skupín osôb a (iii) potrebu poskytovať osobitnú zdravotnú starostlivosť pre tieto osoby. K legitimite týchto cieľov platia obdobne, aj keď nie úplne totožne, závery podľa bodu 1. 3. 2.
Vyšší stupeň kontroly verejných prostriedkov by – najmä s prihliadnutím na relatívne širokú mieru voľnej úvahy, ktorou zákonodarca pri identifikácii dôvodov verejného záujmu disponuje – bolo možné považovať za legitímny cieľ zásahu do práva vlastniť majetok či práva podnikať. V konkrétnom prípade je však legitímnosť tohto cieľa spochybniteľná z dôvodu, že prostriedky, ktoré do systému zdravotného poistenia platí štát, majú charakter verejných prostriedkov rovnako, ako ostatné platby poistného, ktoré platia napríklad iní zamestnávatelia. Z tohto dôvodu je možné pochybovať ak nie priamo o legitímnosti cieľa, tak v každom prípade o primeranosti jeho realizácie, t.j. o vhodnosti prostriedkov, ktorými má byť dosiahnutý. Nielenže sa v rámci údajnej kontroly verejných prostriedkov rozlišuje medzi kategóriami týchto prostriedkov na základe irelevantného kritéria, kto je ich „platiteľom“, ale tiež sa cieľ posilnenia kontroly navrhuje dosiahnuť prostriedkom (povinné poistenie osôb v dvoch konkrétnych zdravotných poisťovniach), ktorý ani právne, ani fakticky nie je nijako spôsobilý realizáciu tohto cieľa zabezpečiť. Navrhovateľ prezumuje, že tieto dve poisťovne sú a priori, bez ďalšieho, zárukou zvýšenej kontroly verejných prostriedkov – čo je evidentne za hranicou rozumnej úvahy a vykazuje zjavné znaky svojvôle. Uvedené platí o to viac, že platná právna úprava ustanovuje mechanizmy kontroly a zákonodarca disponuje možnosťou tieto konkrétne mechanizmy podrobiť zmene a dosiahnuť tak proklamovaný cieľ zvýšenej kontroly aj bez toho, aby zároveň nad nevyhnutnú mieru zasiahol do základných práv podľa čl. 20 ods. 1, resp. 35 ods. 1 ústavy.

V otázke ochrany osobných údajov a poskytovanie osobitnej zdravotnej starostlivosti platia analogické závery. Samé o sebe by tieto ciele mohli byť považované za legitímne, avšak je z povahy veci zrejmé, že sa netýkajú bezvýhradne všetkých povinne poistených osôb - teda dochádza k povinnému poisteniu skupín osôb generálnym uplatnením kritéria, ktoré sa vzťahuje len na časť, resp. niektoré z nich. Opäť teda platí, že (i) je možné pochybovať o legitímnosti tohto cieľa minimálne vo vzťahu k časti osôb, ktoré povinné poistenie zasiahne a (ii) v každom prípade je možné úspešne spochybniť primeranosť zvolených prostriedkov realizácie. Obdobne ako pri kontrole, aj v tomto prípade sa prezumuje, že samotné povinné poistenie v dvoch poisťovniach bez ďalšieho zabezpečí realizáciu uvedených cieľov, t. j. opäť absentuje rozumná úvaha normotvorcu. Rovnako platí, že ak je potrebné chrániť osobné údaje určitých poistencov či im poskytovať osobitný rozsah zdravotnej starostlivosti, primeraným nástrojom na dosiahnutie týchto cieľov môžu byť len konkrétne opatrenia regulujúce či už nakladanie s osobnými údajmi alebo rozsah zdravotnej starostlivosti – pričom platí, že nevyhnutnou podmienkou je presné vymedzenie skupín poistencov, na ktoré sa uvedené má vzťahovať.
Na základe vyššie uvedeného považujeme za preukázané, že zásah do základných práv podľa čl. 20 ods. 1 ústavy, resp. 35 ods. 1 ústavy spôsobom, navrhovaným v posudzovaných zákonoch, nezodpovedá ústavnej požiadavke proporcionality pri obmedzení základných práv a slobôd.

II. Obmedzenie rozdeľovania zisku zdravotných poisťovní

2. 1
Skutkový stav


V návrhu novely zákona č. 581/2004 Z. z. sa navrhuje zmeniť aj ustanovenie § 15 ods. 2 písm. b), okrem iného doň doplniť slová „ak  po splnení povinnosti uvedenej v odseku 1 písm. b) je pri verejného zdravotného poistenia [sic] výsledkom kladný výsledok hospodárenia, môže ho zdravotná poisťovňa použiť len na úhradu zdravotnej starostlivosti, a to najneskôr do konca kalendárneho roka nasledujúceho po kalendárnom roku, za ktorý sa kladný výsledok hospodárenia vytvoril”. Povinnosť podľa odseku 1 písm. b) je povinnosť zdravotnej poisťovne vytvárať a používať technickú rezervu na úhradu za zdravotnú starostlivosť podľa § 6 ods. 10 a 11 zákona č. 581/2004 Z. z.

V zmysle § 15 ods. 2, zdravotnej poisťovni, ktorá vykonáva súčasne verejné zdravotné poistenie, individuálne zdravotné poistenie a nemocenské poistenie sa navrhuje obmedziť možnosť disponovať podľa vlastného uváženia s tzv. kladným výsledkom hospodárenia z verejného zdravotného poistenia, resp. ukladá sa jej povinnosť použiť takéto prostriedky len na jeden účel a to v konkrétnom časovom rámci.
2. 2
Relevantné ústavné a zákonné východiská


K ústavným východiskám v súvislosti s čl. 1 ods. 1, čl. 13 ods. 4, čl. 20 ods. 1 a čl. 35 ods. 1 ústavy platí bod 1. 2 tohto stanoviska.

2. 3
Aplikácia relevantných ústavných východísk na skutkový stav

2. 3. 1Princíp právnej istoty a zákaz retroaktivity


Pri posudzovaní zásahu do princípu právnej istoty a porušenia zákazu retroaktivity platí to, čo uvádzame v bode 1. 3. 1, s tým, že vo vzťahu k obmedzeniu rozdeľovania zisku, resp. kladného hospodárskeho výsledku, návrh novely zákona č. 581/2004 Z. z. neobsahuje prechodné ustanovenia, t. j. konflikt medzi skoršou a neskoršou právnou úpravou sa nenavrhuje riešiť vôbec. Absencia intertemporálnych ustanovení je v tomto prípade absenciou riešenia zásahu tak do princípu právnej istoty, ako aj do princípu rovnosti. Ak by nová, tzv. neskoršia úprava, bola spôsobilá mať dopad na právne vzťahy založené skoršou úpravou, nepriama retroaktivita predmetných ustanovení by mala potenciál neprípustným spôsobom narušiť odôvodnenú dôveru adresátov práva v jeho stabilitu a zachovanie tak nadobudnutých práv a majetkových hodnôt, ako aj legitímnych očakávaní vo vzťahu k zhmotneniu majetkových hodnôt v budúcnosti. Nevyhnutnou podmienkou spôsobilosti novej úpravy vyvolať tieto ústavne neprípustné účinky je samozrejme naplnenie predpokladu, vysloveného v predvetí § 15 ods. 2 v súčasnom znení.

Z uvedeného dôvodu má posúdenie otázky, či návrh vyhovuje požiadavke rovnováhy medzi princípom rovnosti a princípom právnej istoty „len“ teoretický význam. In abstracto však absencia prechodných ustanovení vo vzťahu k obmedzeniu práva disponovať so ziskom, resp. kladným hospodárskym výsledkom znamená, že hospodárenie zdravotnej poisťovne (ak by táto poisťovňa spĺňala podmienky, ustanovené v § 15 ods. 2) za skoršej právnej úpravy a jej aktivity smerujúce k vytvoreniu zisku a spojené s legitímnymi očakávaniami prírastku majetku, opierajúcimi sa o dôveru v platné právo, by novou právnou úpravou boli priamo ovplyvnené spôsobom, ktorý bezpochyby znamená zhoršenie postavenia zdravotnej poisťovne a zmarenie týchto legitímnych očakávaní a dôvery v právnu úpravu.

Uvedené by bolo z ústavného hľadiska neudržateľné o to viac, že navrhovateľ úpravy redukuje dôvody zmeny platného právneho stavu na tvrdenie, že ak poisťovňa zisk vytvorí, „je povinná ho použiť len na zlepšenie služieb pre svojich poistencov”. Tvrdenie navrhovateľa nie je podľa nášho názoru možné subsumovať pod pojem „verejný záujem”, a to ani pri benevolentnom prístupe k identifikácii verejného záujmu qua legitímneho dôvodu na takýto zásah do právnej istoty.
2. 3. 3 Princíp proporcionality v spojení s vlastníckym právom a právom na podnikanie

Majetkom, ktorý na účely tejto časti požíva ochranu čl. 20 ods. 1 ústavy, sú prostriedky, ktoré ako zisk, resp. kladný hospodársky výsledok je zdravotná poisťovňa povinná použiť len spôsobom, ustanoveným v § 15 ods. 2 písm. b) zákona č. 581/2004 Z. z., pričom toto obmedzenie použitia majetku predstavuje aj formu obmedzenia práva podľa čl. 20 ods. 1 ústavy.


Pokiaľ ide o právo podľa čl. 35 ods. 1 ústavy (vychádzajúc pritom pri subsumpcii poisťovní pod ochranu čl. 35 ods. 1 ústavy z argumentácie v bode 1. 3. 3.), potenciálny zásah doň je možné identifikovať v tom, že sa zdravotnej poisťovni redukuje možnosť nakladať zo ziskom, resp. kladným hospodárskym výsledkom ako výsledkom vykonávanej hospodárskej činnosti. Ak čl. 35 ods. 1 ústavy poskytuje ochranu slobodnému výkonu hospodárskej činnosti, potom obmedzenie dispozície s výsledkom tejto činnosti je podľa nášho názoru možné charakterizovať ako obmedzenie tohto ústavného práva.


Obmedzenia predmetných ústavných práv podliehajú splneniu podmienok podľa čl. 13 ods. 4 ústavy – musia byť odôvodnené sledovaním legitímneho cieľa a tomuto cieľu primerané. Navrhovateľ novej právnej úpravy nakladania so ziskom, resp. kladným hospodárskym výsledkom zdravotnej poisťovne neidentifikoval, a to ani v dôvodovej správe, žiaden dôvod, ktorým by bolo možné obhájiť predmetný zásah do ústavných práv – neidentifikoval ani verejný záujem, ktorý by sa takto mal chrániť či napĺňať a ani iný dôvod, napríklad ochranu základných práv a slobôd iných osôb. Na tomto mieste nie je účelné suplovať navrhovateľa a snažiť sa taký dôvod nájsť. Z uvedeného vyplýva, že bez identifikácie dôvodu qua legitímneho cieľa, ktorý sa navrhovanou právnou úpravou chce realizovať, nie je možné posúdiť primeranosť zvoleného nástroja tejto realizácie, ktorým sa predmetné základné práva obmedzujú. 

B. Komunitárny a medzinárodno-právny kontext

V kontexte povinností, ktorým SR podlieha na základe primárneho a sekundárneho práva Európskych spoločenstiev (ďalej len „komunitárne právo“), vyvolávajú predmetné legislatívne návrhy otázniky predovšetkým v oblasti práva hospodárskej súťaže. Toto stanovisko nemá ambíciu ponúknuť vyčerpávajúcu analýzu problematiky z komunitárnej perspektívy a poskytuje „iba“ základný náčrt priestoru, v ktorom môže dôjsť k stretu medzi navrhovanou vnútroštátnou úpravou a záväzkami, ktoré pre SR vyplývajú z jej členstva v Európskej únii (ďalej len „EÚ“). 

I. Všeobecné východiská


Tak judikatúra Súdneho dvora Európskych spoločenstiev (ďalej len „ESD“), ako aj jej doktrinálne komentáre, rozlišujú v oblasti zdravotnej starostlivosti tri súvisiace, ale separátne okruhy, podliehajúce osobitným, vzájomne sa líšiacim režimom - (i) poskytovanie zdravotnej starostlivosti (vzťah pacient – poskytovateľ zdravotnej starostlivosti), (ii) verejné, resp. povinné alebo „zákonné“ zdravotné poistenie (vzťah poistenec - poisťovňa), a (iii) dobrovoľné, resp. individuálne zdravotné poistenie. Zo zrejmých dôvodov je na tomto mieste účelným predovšetkým rozbor tzv. povinného zdravotného poistenia. 


Nevyhnutným predpokladom pre to, aby sa na činnosť zdravotných poisťovní, resp. na štátnu reguláciu zdravotných poisťovní, vzťahovali komunitárne súťažné pravidlá, je ich definovanie ako „podnikov“, resp. „podnikateľov“. Počnúc prípadom C-159/91 a 160/91 Poucet-Pistre a pokračujúc prípadmi C-238/94 Garcia a C-218/00 Cisal, vytvoril ESD osobitnú kategóriu služieb sociálneho zabezpečenia, založených na princípoch solidarity a povinnej účasti a z tohto dôvodu vyňatých spod pôsobnosti súťažným pravidiel, vrátane čl. 86 ods. 2 či čl. 87 Zmluvy o založení Európskeho spoločenstva (ďalej len „ZES“). V spojenej veci C-264/01, C-306/01, C-354/01 a C-355/01 AOK následne ESD pod túto kategóriu služieb zaradil aj povinné zdravotné poistenie, keď v danom skutkovom a právnom kontexte (tvorenom úpravou zdravotného poistenia v Spolkovej republike Nemecko) vyslovil, že zdravotné poisťovne, pokiaľ poskytujú poistencom v zásade identické benefity, ktorých rozsah nezávisí od výšky poistného (t. j. nemajú možnosť ovplyvniť ani výšku príspevkov, ani rozsah pokrytia, na ktoré má poistenec nárok), nevykonávajú činnosť ekonomickej povahy a preto ich nemožno považovať za podniky v zmysle čl. 81 a 82 ZES, ergo nepodliehajú príslušným pravidlám súťažného práva.
 

Použiteľnosť tejto výkladovej prizmy vo vzťahu k zdravotným poisťovniam, pôsobiacim na trhu v SR, je však obmedzená, a to z viacerých dôvodov - (i) rozhodnutie ESD vo veci AOK (ia) jednak odporovalo stanovisku generálneho advokáta ESD Jacobsa, ktorý navrhoval, aby sa činnosť zdravotných poisťovní posudzovala ako poskytovanie služieb vo všeobecnom hospodárskom záujme a (ib) jednak je predmetom doktrinálnej kritiky, ktorá tenduje k rovnakým východiskám ako GA Jacobs, pričom vo viacerých podobných situáciách ESD svoju judikatúru pri ďalších príležitostiach modifikoval, (ii) v uvedenom rozhodnutí sám ESD uviedol, že predmetné východiská nebránia tomu, aby sa tie aktivity dotknutých subjektov, ktorých účel nemá výlučne sociálnu, ale najmä ekonomickú povahu, považovali za činnosti podnikov a, čo je najdôležitejšie, (iii) otázku, či činnosť dotknutého subjektu má alebo nemá ekonomickú povahu, posudzuje ESD ad hoc, podľa konkrétnych skutkových a právnych okolností, ktorých súčasťou je aj podoba modelu zdravotného poistenia, ktorý sa v danom členskom štáte uplatňuje. Inými slovami, záver, spočívajúci v „imunizácii“ zdravotných poisťovní pred komunitárnymi súťažnými pravidlami, sa opiera o konkrétny právny kontext SRN a nie je možné ho použiť paušálne vo vzťahu k systémom zdravotného poistenia v iných členských štátoch. Uvedené platí o to viac, ak sú v príslušnom systémovom modeli zakomponované viaceré trhové prvky, alebo ak, napríklad, napriek identickej výške poistného môže poisťovňa ovplyvniť rozsah benefitov pre poistencov, t. j. zabezpečiť poskytnutie služby v rozsahu, idúcom nad rámec zákonného minima.

Na tomto mieste sa vynára azda kľúčová otázka, či „vnútroštátne” chápanie zdravotných poisťovní ako podnikateľov (pozri bod 1.3.3 v časti A.) má rozhodujúci význam pre ich vymedzenie ako podnikateľov aj v komunitárnom právnom prostredí. Vo svetle existujúcej judikatúry, ktorej konštantnou súčasťou je trvanie ESD na tom, že každý pojem použitý v práve Spoločenstva má svoj autonómny význam, ktorý nepodlieha výkladu podľa vnútroštátnych parametrov, ale sa vykladá jednotne pre celý priestor Spoločenstva, možno dospieť k záveru, že takéto vymedzenie je spôsobilé predstavovať významné orientačné pravidlo pri interpretácii modelu zdravotného poistenia v SR, nie je však v stave zaviazať ESD k prijatiu takéhoto výkladu. Inými slovami, skutočnosť, že zdravotné poisťovne podliehajú registrácii v Obchodnom registri a podľa vnútroštátneho práva sú podnikateľmi, je síce významnou interpretačnou premennou, sama osebe však neznamená, že aj na účely aplikácie komunitárnych súťažných pravidiel ide nevyhnutne o podniky. Pokiaľ by sa však preukázalo, že ich činnosť má (aj) ekonomickú povahu, spojenie materiálnej a formálnej stránky by poskytovalo dostatočné zázemie pre záver, že zdravotné poisťovne pôsobiace na domácom trhu majú povahu podnikov nielen pre účely aplikácie vnútroštátneho práva, ale aj pre účely aplikácie komunitárneho práva.

S prihliadnutím na špecifiká domáceho modelu zdravotného poistenia teda nie je vonkoncom vylúčené, že Komisia (alebo ESD) by zdravotné poisťovne považovala za podniky, čím by sa posudzovaná právna úprava dostala pod bezprostrednú pôsobnosť súťažného práva Spoločenstva. Preto je nevyhnutné preskúmať aj tie komunitárne záväzky, ktorým SR za daného predpokladu podlieha.
II. 
Súťažné pravidlá

2.1 
Zákaz protisúťažného konania

V zmysle čl. 81 ZES sa ako nezlučiteľné so spoločným trhom zakazujú také dohody medzi podnikmi, rozhodnutia združení podnikov a zosúladené postupy, ktoré môžu ovplyvniť obchodovanie medzi členskými štátmi a ktorých cieľom je zabrániť, obmedziť alebo narušiť hospodársku súťaž v rámci spoločného trhu. V zmysle čl. 82 ZES sa zakazuje akékoľvek zneužívanie dominantného postavenia na spoločnom trhu alebo na jeho podstatnej časti jedným alebo viacerými podnikmi, a to v rozsahu, v akom takéto zneužívanie môže ovplyvniť obchodovanie medzi členskými štátmi. 

Aj keď sú obe tieto ustanovenia adresované predovšetkým subjektom súkromného práva, v zmysle ustálenej judikatúry ESD sú členské štáty povinné neprijímať ani nezachovávať akékoľvek opatrenia, ktoré by citované ustanovenia ZES zbavovali ich účinku. Okrem iného to znamená, že členské štáty nesmú prijímať opatrenia, ktorými sa buď posilňujú už existujúce protisúťažné dohody podnikov alebo sa ukladajú povinnosti, ktorých plnenie vedie k porušeniu predmetného zákazu. 

Osobitný záväzok predstavuje v tejto súvislosti čl. 86 ods. 1 ZES, ktorý ustanovuje, že v prípade verejných podnikov a podnikov, ktorým členské štáty priznávajú osobitné alebo výlučné práva, členské štáty neprijmú ani neponechajú v účinnosti žiadne opatrenia nesúladné so ZES, predovšetkým so zákazom diskriminácie na základe štátnej príslušnosti a s pravidlami zakazujúcimi protisúťažné konanie.

Zo znenia čl. 2 ods. 1 písm. b) smernice Komisie 80/723/EHS o transparentnosti finančných vzťahov členských štátov a verejných podnikov a o finančnej transparentnosti v niektorých podnikoch vyplýva, že tak za súčasného stavu, ako aj po prípadnom prijatí posudzovaných noviel by Všeobecná zdravotná poisťovňa a Spoločná zdravotná poisťovňa mali byť považované za verejné podniky pre účely citovaných ustanovení súťažného acquis (za predpokladu, že ich činnosť má ekonomickú povahu). Pokiaľ ide o povinnosti, ktorým členské štáty v tejto oblasti podliehajú, judikatúra ESD neposkytuje jednoznačný návod, možno z nej však vyvodiť, že aj keď udelenie osobitného alebo výlučného oprávnenia samé o sebe nepredstavuje porušenie čl. 86 ods.1 ZES, môže takéto porušenie predstavovať v prípade, ak sa daným opatrením vytvárajú systémové predpoklady pre zneužívanie dominantného postavenia zo strany monopolného, resp. privilegovaného podniku, resp. podnikov. Základnou podmienkou pre súlad opatrenia, ktorým sa verejnému podniku poskytuje osobitné alebo výlučné oprávnenie, s čl. 86 ods.1 ZES je, aby takéto opatrenie bolo nevyhnutné za účelom zabezpečenia určitej úlohy vo verejnom záujme a zároveň aby rozsah udeleného oprávnenia bol primeraný konkrétnym potrebám, ktorých zabezpečeniu má slúžiť.

Poskytnutie výlučných, resp. osobitných práv konkrétnemu podniku, resp. podnikom je teda viazané na tri podmienky: (i) podmienka objektívnej nevyhnutnosti zabezpečiť konkrétnu úlohu vo všeobecnom záujme a (ii) podmienka primeraného rozsahu zvereného oprávnenia sa týkajú poskytnutia práva ako takého, pričom (iii) podmienka zákazu zneužitia dominantného postavenia alebo iného protisúťažného konania sa týka skôr uplatňovania priznaného práva. ESD v tejto súvislosti vyslovil, že „samotné vytvorenie dominantného postavenia udelením výlučných alebo osobitných práv v zmysle čl. 86 nie je ako také nezlučiteľné s čl. 82 ZES. Členský štát porušuje zákazy, ustanovené týmito ustanoveniami, iba vtedy, ak uplatňovanie výlučných alebo osobitných práv, ktoré mu boli udelené, vedie predmetný podnik k zneužívaniu dominantného postavenia alebo ak tieto práva môžu vyvolať situáciu, ktorá tento podnik privedie k zneužívaniu dominantného postavenia.“  Podrobný rozbor otázky, či za podmienok, predpokladaných posudzovanou vnútroštátnou úpravou (týkajúcich sa najmä rozsahu zmluvnej slobody dotknutých subjektov, t. j. poskytovateľov zdravotnej starostlivosti, poistencov a zdravotných poisťovní), je možné uvažovať o vytvorení reálnych predpokladov pre zneužívanie dominantného postavenia v dôsledku monopolného prístupu vybraných podnikov ku konkrétnym poistným kmeňom presahuje ambície tohto stanoviska, v každom prípade však ide o aspekt, ktorý si zaslúži osobitnú pozornosť, a to aj vo svetle skutočnosti, že na záver o porušení čl. 86 ods. 1 ZES sa nevyžaduje preukázať, že k zneužitiu dominantného postavenia naozaj došlo, ale stačí preukázať, že preň existujú reálne predpoklady (napr. C-18/88 RTT).  
To isté platí aj vo vzťahu k prvým dvom podmienkam, ktorých splnenie je v prípade navrhovanej vnútroštátnej úpravy prinajmenšom otázne, a to najmä vo svetle skutočnosti, že slobodná voľba poisťovne nijako neohrozuje poskytovanie zdravotnej starostlivosti, takže zjavne absentuje nevyhnutnosť monopolizovať prístup dvoch poisťovní k veľkostne podstatným segmentom poistencov. 
2.2
Štátna pomoc

V zmysle čl. 87 ZES, akákoľvek štátna pomoc poskytnutá členským štátom alebo zo štátnych zdrojov, ktorá narúša hospodársku súťaž alebo hrozí narušením hospodárskej súťaže tým, že zvýhodňuje určité podniky alebo výrobu určitých druhov tovaru, sa považuje za nezlučiteľnú s vnútorným trhom, ak má dopad na obchodovanie medzi členskými štátmi.

V otázke financovania alebo inej podpory podnikov, zabezpečujúcich výkon služieb vo všeobecnom hospodárskom záujme (ďalej len „verejná služba“) v zásade platí, že ak sú splnené štyri kumulatívne podmienky (vymedzené v rozhodnutí ESD C-280/00 Altmark Trans a „kodifikované“ v rozhodnutí Komisie 2005/842/ES), členské štáty môžu podnikom za takýto výkon priznať náhradu. V tejto súvislosti je podstatné určiť, či tzv. povinné poistenie v niektorej zo „štátnych“ poisťovní, t. j. monopolný prístup k poistným kmeňom, predstavuje poskytnutie kompenzácie za výkon verejnej služby a teda potenciálnu štátnu pomoc v zmysle čl. 87 ZES, alebo „len“ priznanie výlučného či osobitného oprávnenia v zmysle čl. 86 ods. 1 ZES. Považujeme za zrejmé, že tzv. povinné (pre)poistenie niektorých kategórií osôb samé o sebe nie je kompenzáciou za výkon verejnej služby (ani inou formou poskytnutia štátnej pomoci), ale poverením takúto službu vykonávať. Monopolný prístup k niektorým skupinám poistencov teda nie je spôsobilý predstavovať opatrenie štátnej pomoci a spadá do normatívneho poľa čl. 86 ods. 1 ZES, vrátane všetkých obmedzení a podmienok, ktoré sa s týmto ustanovením spájajú. 

Inú otázku však predstavuje § 21 návrhu zákona o verejnoprávnych zdravotných poisťovniach, ktorý upravuje poskytovanie finančnej výpomoci v prípade platobnej neschopnosti verejnoprávnej poisťovne. Takéto opatrenie by samozrejme mohlo spĺňať kritériá štátnej pomoci. Ide nielen o právnu, ale aj o skutkovú otázku, ktorá sa tak aj posudzuje. Záver o spôsobilosti posudzovanej úpravy, resp. jej aplikácie v konkrétnom skutkovom kontexte, zasiahnuť do pomerov na vnútornom trhu Spoločenstva je preto vecou výkladu, ktorý by si vyžadoval podrobnejšie, ambície tohto stanoviska presahujúce, preskúmanie.
2.3 
Služby vo všeobecnom záujme

V zmysle čl. 86 ods. 2 ZES, podniky, poverené poskytovaním služieb vo všeobecnom hospodárskom záujme, podliehajú súťažným pravidlám iba za predpokladu, že tieto pravidlá daným podnikom neznemožňujú právne či fakticky plniť úlohy, ktoré im boli zverené, pričom však táto výnimka nesmie byť uplatňovaná tak, aby mala na rozvoj obchodovania dopad, odporujúci záujmom Spoločenstva.

Vo vzťahu k tomuto ustanoveniu na jednej strane platí podmienka reštriktívneho výkladu, nakoľko predstavuje výnimku z pravidla (napr. C-154/94 Komisia v. Francúzsko, § 53). Na strane druhej však ESD konštantne judikuje, že členské štáty musia mať pri definovaní toho, čo predstavuje verejnú službu, ktorej výkon zverujú niektorým podnikom, možnosť zohľadniť ciele, týkajúce sa ich vnútroštátnej politiky a usilovať o realizáciu týchto cieľov aj prostredníctvom ukladania povinností a obmedzení týmto podnikom (napr. C-157/94 Komisia v. Holandsko, § 40).

Okrem toho, členské štáty disponujú širokou mierou voľnej úvahy pri tvorbe systému, v rámci ktorého sa rozhodnú zabezpečovať verejné služby. S výnimkou vybraných regulovaných odvetví (najmä poštové služby, sektor telekomunikácií, dopravné služby), kde komunitárny normotvorca upravuje aspoň základné súradnice systému, má členský štát možnosť slobodného výberu spôsobu, akým sa rozhodne koncipovať realizáciu predmetnej verejnej služby (napr. C-202/88 Komisia v. Francúzsko, § 12).

Vo všeobecnosti teda platí, že členský štát jednak disponuje relatívne širokou mierou voľnej úvahy pri definovaní verejnej služby (pričom niet najmenších pochybností, že poskytovanie „zákonného“ zdravotného poistenia je takouto službou) a jednak takmer neobmedzenou možnosťou autonómne modelovať systém realizácie takýchto služieb. Inými slovami, členský štát  nie je povinný zaviesť do systému zdravotného poistenia prvky slobodnej hospodárskej súťaže. Otázkou zostáva, či členský štát, ak už prvky súťaže do systému zavedie, môže ich následne redukovať alebo úplne odstrániť. V tejto súvislosti je zrejmé, že ak je systém zdravotného poistenia postavený na princípe súťaže medzi poisťovňami a tieto zároveň vykonávajú činnosť ekonomickej povahy, t. j. sú podnikmi v zmysle komunitárneho práva, členský štát sa aplikácii súťažných pravidiel nemá ako vyhnúť. V takejto situácii sa síce môže domáhať uplatnenia výnimiek, v zásade ale platia obmedzenia podľa čl. 81 a 82 v spojení s čl. 86 ZES, rovnako aj pravidlá o štátnej pomoci. Rovnako sa javí ako zrejmé, že členský štát nemôže časť trhu podrobiť striktným podmienkam súťaže a inú časť zo súťaže takpovediac vyňať. Čo však zrejmým zatiaľ nie je, je odpoveď na otázku, či členský štát nemôže „trhový“ systém opäť nahradiť systémom netrhovým, resp. aká miera kombinácie súťažných a nesúťažných prvkov je v oblasti zdravotného poistenia prípustná. V tejto oblasti je situácia v SR mimoriadne špecifická a v komunitárnom priestore zatiaľ nachádza bližšiu paralelu len v holandskom modeli. Vo svetle absencie takých judikátov ESD, ktoré by zohľadňovali špecifické parametre slovenského modelu (založeného prinajmenšom z časti na súťažných prvkoch a účasti súkromného kapitálu), sa nedá spoľahlivo odhadnúť, aký argumentačný a interpretačný prístup možno na strane inštitúcií Spoločenstva očakávať. Vo svetle doktrinálnej kritiky, ktorú si vyslúžilo rozhodnutie ESD vo veci AOK a ďalších súvisiacich faktorov sa však záruka, že zdravotné poisťovne pôsobiace na trhu v SR budú vyňate spod súťažného práva ES nejaví ako bezpečná a spoliehanie sa na ňu môže štát vystaviť hrozbe porušenia svojich členských záväzkov.
2.4 
Iné komunitárne aspekty

Napriek tomu, že podľa súčasnej judikatúry ESD nie je zrejmé, či a v akom rozsahu sa na činnosť zdravotných poisťovní vzťahujú súťažné pravidlá, nenachádza sa táto oblasť – v rozpore s tým, čo uvádza dôvodová správa – mimo normatívneho poľa komunitárneho práva. Za prvé, poskytovanie zdravotnej starostlivosti spadá pod voľný pohyb služieb a poskytovatelia zdravotnej starostlivosti sú súťažiteľmi na vnútornom trhu. Za druhé, verejné podniky, vrátane „štátnych“ zdravotných poisťovní, podliehajú komunitárnym aj vnútroštátnym pravidlám verejného obstarávania. Za tretie, systém zdravotnej starostlivosti musí umožňovať efektívnu realizáciu práva na voľný pohyb osôb a nesmie obsahovať žiadne prvky diskriminácie na základe štátnej príslušnosti v rámci Spoločenstva.

V kontexte účelu, ktorý sledujú posudzované legislatívne návrhy, je dostupnou argumentačnou bázou aj povinnosť členského štátu rešpektovať základné práva a slobody vždy, keď implementuje alebo vykladá komunitárne pravidlá. Na tomto mieste je bezúčelným podrobný rozbor ľudsko-právnej judikatúry ESD, obmedzujeme sa preto na konštatovanie, že ESD vychádza predovšetkým z ústavných tradícií členských štátov a štrasburského dohovoru a že chráni aj legitímne vlastnícke očakávania. V tejto súvislosti sa opäť vynára otázka, či členský štát, ak už raz koncipuje systém zdravotného poistenia ako model založený aspoň čiastočne na trhovej súťaži, môže tento model ľubovoľne meniť a za akých podmienok, resp. ktoré nadobudnuté práva a legitímne očakávania a v akom rozsahu je povinný chrániť. Doterajšia rozhodovacia činnosť ESD v ničom nenasvedčuje tomu, že by komunitárny štandard ochrany mal byť nižší ako štandard, ktorý poskytujú vnútroštátne orgány, resp. Európsky súd pre ľudské práva.
2.5 Rekapitulácia

Rozhodnutie ESD, ktorým sa nemecké zdravotné poisťovne vyňali spod pôsobnosti súťažného práva, sa vzťahuje výlučne na právny kontext Spolkovej republiky Nemecko, ktorý sa v relevantných aspektoch zásadne líši od právneho rámca v SR. Otázka, či činnosť zdravotnej poisťovne má alebo nemá ekonomickú povahu, sa posudzuje vždy podľa konkrétnych okolností a predovšetkým vo svetle systémových prvkov príslušného modelu zdravotného poistenia, takže doterajšia judikatúra ESD nepredznamenáva jeho postoj v právne i skutkovo odlišnej veci.
Priznanie monopolného prístupu k niektorým skupinám poistencov  je opatrením, ktorým sa podniku, resp. podnikom priznávajú výlučné, resp. osobitné práva podľa čl. 86 ods. 1 ZES. Takéto práva je možné priznať len za istých podmienok. Vo vzťahu k posudzovanej úprave sa javí ako zrejmé, že žiadna z týchto podmienok nie je splnená: absentuje potreba monopolizovať prístup k poistným kmeňom, rozsah zverených práv ide navyše nad rámec toho, čo by prípadne mohlo byť nevyhnutné a zakladajú sa predpoklady pre zneužívanie dominantného postavenia zo strany privilegovaných účastníkov trhu, a to najmä voči poskytovateľom zdravotnej starostlivosti ako plnohodnotným aktérom voľného pohybu služieb na vnútornom trhu Spoločenstva.
III. 
Bilaterálne medzinárodné zmluvy

3.1 
Všeobecný rámec

Vo vzťahu k predmetu posudzovaných legislatívnych návrhov majú z dôvodu kapitálovej účasti konkrétnych zahraničných investorov na imaní niektorých zdravotných poisťovní pôsobiacich v SR osobitný význam dve medzinárodné zmluvy, ktorými je SR viazaná - Dohoda medzi ČSFR a Rakúskou republikou o podpore a ochrane investícií (publikovaná v Zbierke zákonov pod č. 454/1991 Zb., ďalej len „dohoda s Rakúskom“) a Dohoda medzi ČSFR a Holandským kráľovstvom o podpore a vzájomnej ochrane investícií (publikovaná v Zbierke zákonov pod č. 569/1992 Zb., ďalej len „dohoda s Holandskom“).

V zmysle čl. 153 ústavy, na SR prechádzajú práva a povinnosti z medzinárodných zmlúv, ktorými je Česká a Slovenská Federatívna Republika viazaná, a to v rozsahu ustanovenom ústavným zákonom Českej a Slovenskej Federatívnej Republiky alebo v rozsahu dohodnutom medzi SR a Českou republikou. V zmysle čl. 1 ods. 2 ústavy, SR uznáva a dodržiava všeobecné pravidlá medzinárodného práva, medzinárodné zmluvy, ktorými je viazaná, a svoje ďalšie medzinárodné záväzky. V zmysle Viedenského dohovoru o zmluvnom práve (publikovaný v Zbierke zákonov pod č. 15/1988 Zb.), každá platná zmluva zaväzuje zmluvné strany a musí byť nimi plnená dobromyseľne (čl. 26), pričom sa zmluvná strana nemôže dovolávať ustanovení svojho vnútroštátneho práva ako dôvodu pre neplnenie zmluvy (čl. 27).

Z uvedeného je zrejmé, že SR je citovanými medzinárodnými zmluvami viazaná, a to tak v zmysle medzinárodného práva verejného, ako aj na základe vlastného ústavného poriadku.
3.2 
Predmet ochrany

V zmysle čl. 1 ods. 1 dohody s Rakúskom, pojem investície zahŕňa všetky majetkové hodnoty, ktoré uskutočňuje investor jednej zmluvnej strany na území druhej zmluvnej strany v súlade s jej právnymi predpismi, okrem iného napríklad aj hnuteľné a nehnuteľné veci a vecné práva, podiely a iné druhy účasti na podnikoch, nároky na plnenie, ktoré má hospodársku hodnotu, technické postupy, know-how, obchodné názvy a goodwill, pričom investorom je aj právnická osoba, ktorá bola zriadená v súlade s rakúskym právnym poriadkom, má sídlo na území Rakúskej republiky a investuje na území SR.

V zmysle čl.1 písm. a) dohody s Holandskom, pojem investície označuje každý druh aktív investovaných priamo alebo prostredníctvom investora z tretieho štátu, okrem iného napríklad aj hnuteľný a nehnuteľný majetok a všetky vecné práva s ním súvisiace, akcie, obligácie a ostatné formy účasti na spoločnostiach a spoločných podnikoch, ako aj práva z nich vyplývajúce, akékoľvek plnenia majúce hospodársku hodnotu, koncesie udelené na základe zákona alebo zmluvy, včítane koncesií na prieskum, kultiváciu, ťažbu a získavanie prírodných zdrojov, pričom investorom je aj právnická osoba, zriadená v súlade s právnym poriadkom jednej zo zmluvných strán.

Podmienka súladu uskutočnenia investície s právnymi predpismi SR, rovnako ako podmienka inkorporácie a sídla, sú v danom prípade nepochybne splnené. Vo svetle notoricky známych skutočností sa rovnako javí ako bezúčelné podrobne popisovať dôvody, pre ktoré je investíciu predmetných zahraničných investorov do príslušných zdravotných poisťovní potrebné chápať ako investíciu podľa citovaných ustanovení predmetných medzinárodných zmlúv. Z demonštratívneho výpočtu majetkových hodnôt, resp. aktív, ktoré sa v zmysle daných zmlúv považujú za investície, totiž podľa našej mienky jednoznačne vyplýva, že bez jednej alebo viacerých takýchto investícií by sa príslušný investor objektívne nemohol ani len stať akcionárom zdravotnej poisťovne, nie to ešte na trhu aktívne pôsobiť. Odhliadnuc od uvedeného, ak zmluva chráni napríklad nároky na plnenia hospodárskej povahy, alebo tzv. koncesie, t.j. oprávnenie pôsobiť na trhu, udelené na základe zákona, vo svetle skutkových a právnych východísk a záverov prezentovaných v časti A. je tažké si predstaviť výklad, v zmysle ktorého by zdravotné poisťovne, resp. ich akcionári nedokázali preukázať investície tohto druhu.
Rozsah investície – rovnako ako rozsah jej prípadného znehodnotenia v dôsledku prijatia navrhovanej úpravy – je samozrejme skutkovou otázkou, posúdenie ktorej sa z povahy veci vymyká predmetu tohto stanoviska. Predmetom aspoň rámcového zhodnotenia je naopak otázka, či posudzovaný legislatívny návrh v prípade jeho realizácie je vôbec spôsobilý založiť porušenie predmetných medzinárodných záväzkov SR a ako.

3.3 
Zbavenie investície

V tejto súvislosti je podstatné, či ex lege odňatie časti poistného kmeňa  je alebo nie je v stave „znehodnotiť“ investíciu zahraničného investora do príslušnej zdravotnej poisťovne a tak ho tejto investície prinajmenšom nepriamo zbaviť. V časti A. sme podrobne rozobrali dôvody, pre ktoré by aplikácia posudzovaných ustanovení znamenala zásah do legitímnych vlastníckych očakávaní zdravotnej poisťovne (a teda jej akcionárov), t.j. do jej práva vlastniť majetok. V skratke, zánik poistných vzťahov založených za platnosti skoršej úpravy priamo zo zákona vyvoláva konkrétne implikácie vo vzťahu k vlastníckym očakávaniam (aj) zdravotných poisťovní – implikácie, spočívajúce v zániku týchto legitímnych očakávaní. Rozsah a povaha zmluvných povinností, založených príslušnými dvojstrannými zmluvami, však vedie k záveru, že takéto konanie zmluvnej strany je viazané na konkrétne podmienky. 

V zmysle čl. 5 dohody s Holandskom, „žiadna zo zmluvných strán neprijme opatrenia zbavujúce priamo alebo nepriamo investorov druhej zmluvnej strany ich investícií, ak nebudú splnené nasledujúce podmienky:

a) opatrenia sa prijímajú vo verejnom záujme a sú vykonané podľa zákona;
b) opatrenia nie sú diskriminačné;

c) opatrenia sprevádza ustanovenie o vyplatení spravodlivej náhrady. Táto náhrada predstavuje skutočnú hodnotu dotknutých investícií … .“

Analogické podmienky pre zbavenie investície upravuje aj čl. 4 dohody s Rakúskom, t.j. existenciu verejného záujmu, zákonný postup a náhradu.

Z uvedeného vyplýva, že aj v prípade, ak bude investor priamo či nepriamo zbavený investície z dôvodov verejného záujmu a na základe zákona, je druhá zmluvná strana, v tomto prípade SR, povinná priznať mu skutočnú hodnotu jeho investície, resp. tej časti, k zbaveniu ktorej príde. Inými slovami, citované medzinárodné zmluvy stricto sensu nezakazujú zbavenie investície vždy a za každých okolností, ak však jedna zmluvná strana prijme úpravu, v príčinnej súvislosti s ktorou dôjde k úplnému alebo čiastočnému znehodnotneniu investície, podlieha záväzku hodnotu takto zbavenej investície v plnom rozsahu nahradiť oprávnenému subjektu. 
V prípade, ak SR tento záväzok nesplní dobrovoľne, v zmysle čl. 8 dohody s Rakúskom, resp. čl. 8 dohody s Holandskom sa investor druhej zmluvnej strany môže domáhať jeho splnenia pred rozhodcovským súdom, pričom rozhodnutie rozhodcovského súdu je pre obe strany záväzné a konečné.
 
C. 
Zhrnutie

I. 
Vnútroštátny kontext

· Povinné poistenie určitých osôb, resp. skupín osôb vo Všeobecnej zdravotnej poisťovni, resp. Spoločnej zdravotnej poisťovni v podobe, ako sa navrhuje upraviť v novele zákona č. 580/2004 Z. z. zakladá odôvodnené pochybnosti o súlade navrhovanej právnej úpravy s
· čl. 1 ods. 1 ústavy, keďže navrhovaná právna úprava retroaktívne a ústavne neprípustným spôsobom narúša právnu istotu, založenú na dôvere v dlhodobo stabilný právny stav, v neprospech dotknutých subjektov mení podmienky pre výkon ich základného práva podľa čl. 40 ústavy a zakladá takú nerovnosť v postavení poistencov, pre ktorú absentuje akýkoľvek legitímny dôvod,

· čl. 12 ods. 1 a 2 v spojení s čl. 40 ústavy, keďže nerovnosť v prístupe a realizácii práva podľa čl. 40 ústavy, ktorú navrhovaná právna úprava zakladá, sa neopiera o žiadny naliehavý dôvod verejného záujmu a preto pre ňu chýba nevyhnutná ústavná opora, pričom navyše posudzovaná právna úprava svoj deklarovaný účel realizuje prostriedkami, ktoré nie sú ani vhodné ani nevyhnutné a preto ich nie je možné považovať za primerané,
· čl. 13 ods. 4 v spojení s čl. 20 ods. 1 a čl. 35 ods. 1 ústavy, pretože zásah do ústavného práva vlastniť majetok, ako aj do ústavného práva podnikať a vykonávať inú zárobkovú činnosť spôsobom, navrhovaným v posudzovaných zákonoch, nezodpovedá ústavnej požiadavke proporcionality pri obmedzení základných práv a slobôd.

· Obmedzenie rozdeľovania zisku niektorých zdravotných poisťovní v podobe, ako sa navrhuje upraviť v novele zákona č. 581/2004 Z. z., je pri splnení istých predpokladov spôsobilé byť v nesúlade s čl. 1 ods. 1 a s čl. 13 ods. 4 v spojení s čl. 20 ods. 1 a čl. 35 ods. 1 ústavy, z analogických dôvodov, aké sú uvedené v predchádzajúcom bode. 
II.
Komunitárny a medzinárodno-právny kontext

· Vo všeobecnosti platí, že komunitárne právo je v otázke pôsobenia zdravotných poisťovní vo fáze dynamického vývoja, takže nie je možné spoľahlivo odhadnúť všetky aspekty jeho prípadného dopadu na vnútroštátnu úpravu.
· Napriek tomu je zrejmé, že navrhovaná legislatíva dramaticky posilňuje dominantné postavenie tzv. štátnych poisťovní a poskytuje im také osobitné práva, ktorých výkon môže viesť k zneužitiu dominantného postavenia, čo komunitárne právo pod hrozbou sankcií zakazuje. Okrem toho absentujú relevantné dôvody, pre ktoré by monopolizáciu prístupu Všeobecnej zdravotnej poisťovne, resp. Spoločnej zdravotnej poisťovne k vybraným poistným kmeňom vôbec bolo možné považovať za opatrenie nevyhnutné pre realizáciu konkrétnej úlohy vo verejnom záujme, čo je jednou z podmienok, ktoré v prípade poskytnutia takýchto práv musia byť splnené.

· Prípadná aplikácia ustanovení, umožňujúcich finančnú sanáciu niektorých súťažiteľov v prípade ich platobnej neschopnosti, by SR mohla vystaviť hrozbe sankcií za porušenie pravidiel o poskytovaní štátnej pomoci.

· Prijatím úpravy, spočívajúcej okrem iného v odňatí legitímnych očakávaní zdravotných poisťovní na zhmotnenie hodnôt majetkovej povahy, sa SR vystavuje hrozbe, že v zmysle príslušných bilaterálnych zmlúv o ochrane a podpore investícií bude povinná uhradiť dotknutým subjektom skutočnú hodnotu tej časti ich investície, ktorej budú v dôsledku príslušnej úpravy prinajmenšom nepriamo zbavení.
� Ak by sa na poistný vzťah medzi poistencom a poisťovnou mala vzťahovať rovnaká ochrana ako na vzťahy zmluvné, je navrhovaná úprava v rozpore s princípom deľby moci, keďže „zákonodarca nemôže účelovo vylúčiť uplatnenie rozhodovacej právomoci všeobecných súdov v občianskoprávnych veciach týkajúcich sa zmluvných vzťahov v jednotlivých prípadoch, resp. obmedziť alebo vylúčiť prístup k súdu prijatím zákonodarnej úpravy, ktorá smeruje k presadeniu zániku zmlúv na základe osobitného zákona (ani využitím normatívnosti na vymedzený okruh zmlúv rovnakého druhu a neurčitého počtu)“ (PL. ÚS 25/00). Tieto východiská majú ešte väčší význam pre vzťahy medzi poisťovňami a poskytovateľmi zdravotnej starostlivosti, ktoré nepochybne majú povahu zmluvných vzťahov a ktorých zánik ex lege je – v rozpore s citovanou judikatúrou ústavného súdu – prinajmenšom implicitne obsiahnutý v posudzovanom legislatívnom návrhu.





� Podľa našej mienky ide o predpoklad, ktorého naplnenie výslovne vylučujú viaceré ustanovenia iných predpisov s rovnakou právnou silou.


� Podobné východiská i závery je možné nájsť aj v rozhodnutí ústavného súdu sp. zn. PL.ÚS 13/97, v ktorom ústavný súd, vychádzajúc z vtedajšej zákonnej úpravy systému zdravotného poistenia, vyslovil, že, zjednodušene povedané, zdravotné poisťovne nie sú účastníkmi hospodárskej súťaže. Z rovnakých dôvodov, aké následne uvádzame v rámci rozboru komunitárnych aspektov, je použiteľnosť tohto interpretačného postoja za súčasných podmienok mimoriadne obmedzená, nakoľko v zákonnej úprave došlo k zásadnej zmene niektorých kľúčových prvkov celého systému: napríklad, ale nielen, v spôsobe, akým sú zdravotné poisťovne zakladané, na akých princípoch fungujú a akými nástrojmi pôsobenia na trhu disponujú.


� Prítomnosť relevantného cudzieho prvku sa týka zdravotných poisťovní Apollo (Rakúsko), Dôvera (Holandsko) a Union (Holandsko).


� Nad rámec uvedeného poznamenávame, že SR môže v úsilí vyhnúť sa konaniu rozhodcovského súdu namietnuť vecný prienik medzi predmetom sporu a úpravou, obsiahnutou v práve ES. V takom prípade je totiž založená pôsobnosť niektorej z komunitárnych inštitúcií (Komisia, resp. ESD), ktorú v zásade nemožno vylúčiť, a to ani na základe odchylného dojednania medzi členskými štátmi qua zmluvnými stranami, Takáto stratégia sa však na strane SR javí ako kontraproduktívna, pretože by znamenala výslovné priznanie, že – v rozpore s tým, čo tvrdí napríklad dôvodová správa k predmetným legislatívnym návrhom – predmetná otázka spadá do pôsobnosti komunitárneho práva, so všetkými dôsledkami, ktoré to následne pre pozíciu štátu môže mať.

